Efter 14 år med fuldtidsjob som formand for regionsrådet i Region Nordjylland, skal Ulla Astman (S) nu prøve kræfter med et nyt hverv. Hun er blevet ansat som A-kasseleder i 3F Skagerak, oplyser 3F-afdelingen i en pressemeddelelse. - Der er ingen tvivl om, at det er en driftig kvinde med stor ledererfaring, vi får med på holdet, og vi ser utroligt meget frem til samarbejdet, siger Carsten Andersen, der er afdelingsformand for 3F Skagerak. Ulla Astman var regionsrådsformand fra 2008 og frem til udgangen af 2021, hvor hun blev afløst af Mads Duedahl (V). Hun er stadig medlem af regionsrådet, men ser nu frem til at kaste sig over nye udfordringer. - Jeg glæder mig meget til at starte i 3F Skagerak, til at lære medlemmerne og afdelingen at kende og komme i gang med et meget vigtigt arbejde i A-kassen, hvor det er vores fornemste opgave at give medlemmerne den bedst mulige service og hjælpe dem til at komme i beskæftigelse, siger Ulla Astman. Genopstiller ikke Ulla Astman er uddannet kandidat i administrationsvidenskab på Aalborg Universitet og har tidligere arbejdet som projektleder i Nordjyllands Amt. Indtil hun blev valgt som formand for Regionsrådet, var hun ansat som planlægger i Aalborg Kommune. I 3F Skagerak tager Ulla Astman over efter Vivi Frost Nielsen, som har været A-kasseleder i en årrække. Hun valgte tidligere på året at opsige stillingen som A-kasseleder og fratræder med udgangen af juni. - Det kræver sin kvinde at stå op for medlemmernes ret - og det er vi ikke i tvivl om, at Ulla har både karakter til og mod på, siger Carsten Andersen. Ulla Astman har meddelt, at hun ikke genopstiller ved regionsrådsvalget i 2025.

Opsummering:
Den tidligere formand for regionsrådet i Region Nordjylland, Ulla Astman (S), har fået nyt job.